借前韵賀子由生第四孫斗老
作者：蘇軾
朝代：宋

paragraphs: 今日散幽憂，彈冠及新沐。
況聞萬里孫，已報三日浴。
朋來四男子，大壯泰臨復。
開書喜見面，未飲春生腹。
無官一身輕，有子萬事足。
舉家傳吉夢，殊相驚凡目。
爛爛開眼電，磽磽峙頭玉。
但令强筋骨，可以耕衍沃。
不須富文章，端解耗楮竹。
君歸定何日，我計久已熟。
長留五車書，要使九子讀。
簞瓢有內樂，軒冕無流矚。
人言适似我，窮達已可卜。
早謀二頃田，莫待八州督。